નિવૃત્ત થયેલા ઓફિસરને રિ-એપોઇન્ટ કરતી ગુજરાત સરકાર એવું માને છે કે અનુભવી કર્મચારીઓ વહીવટી કામમાં ઝડપ લાવી શકે છે. સરકારને તેના અનુભવનો નિચોડ મળે છે. કાયદા કાનૂનનું પણ તેને જ્ઞાન હોય છે. જો કે સરકારની આ સોચ ભૂલભરેલી છે, કેમ કે એક યુવાન જેટલું ઝડપથી કામ કરે છે તે નિવૃત્ત થયેલો ઓફિસર કરી શકતો નથી. જો તેને વિભાગની કામગીરી ફાવતી ન હોય તો તેને શિખવા માટે એક મહિનો બસ છે. સરકારના વિવિધ વિભાગો તેમજ અર્ધસરકારી સંસ્થાઓમાં અંદાજે 3000 જેટલા કર્મચારીઓ વયનિવૃત્તિ પછી પણ નોકરીમાં ચાલુ છે જેના કારણે ગુજરાતના નવયુવાનો સરકારી નોકરીથી બાકાત રહી ગયા છે. 58 વર્ષે ગુજરાત સરકારમાં નિવૃત્ત થયેલા અધિકારી તેમજ કર્મચારીને રિએમ્પ્લોય કરવામાં આવે છે તેથી તે અધિકારી કે કર્મચારી એક યુવાનની નોકરીને છીનવી રહ્યો છે. નોકરીના પૂર્ણ સમયના વર્ષો પૂર્ણ કર્યા પછી સરકારમાં નોકરી મેળવવાની લાલચ બેકારીના આંકમાં વધારો કરાવે છે.સરકારમાં સમયાંતરે ટ્રેઇનિંગ આપવાની જોગવાઇ હોવાથી નવયુવાનોને શિખતા વાર નહીં લાગે. અને જો સરકારને રિએપોઇન્ટ કરવા હોય કે કોન્ટ્રાક્ટ પદ્ધતિથી લેવા હોય તો આવા નિવૃત્ત ઓફિસરોને ટ્રેઇનિંગ વિંગમાં ભરતી કરવા જોઇએ.